Valur vinn sinn þriðja leik í röð í úrvalsdeild karla í körfubolta í gærkvöld. Valsmenn, sem byrjuðu Íslandsmótið illa, fengu Tindastól í heimsókn á Hlíðarenda.
Valsmenn voru með undirtökin í leiknum nánast allan tímann en Jón Arnór Stefánsson og Jordan Roland skoruðu 21 stig hvor fyrir Val sem vann með ellefu stiga mun, 90-79. Valur vann þar með sinn þriðja leik í röð og hefur klifrað upp í 6. sæti í deildarinnar en liðið sat í 10. sæti fyrir nokkrum vikum. Þór Þorlákshöfn fór upp fyrir Stjörnuna í 2. sæti með sigri í leik liðanna, 92-83, og KR komst upp í 3. sæti með eins stigs sigri á Hetti á Egilsstöðum, 98-97, þar sem Bandaríkjamaðurinn Tyler Sabin skoraði sigurkörfu Vesturbæinga á lokasekúndunum. Þá tóku Haukar á móti Grindavík í fyrsta leik sínum eftir að Israel Martin var rekinn. Við starfi hans tók Sævaldur Bjarnason en ekki tókst liðinu að snúa við slæmu gengi vetrarins. Eftir að hafa haft undirtökin lengi vel gegn Grindavík voru það gestirnir sem höfðu sigur, 81-76, og Haukar sitja sem fastast á botni deildarinnar en Grindavík er í 5. sæti.
Áfrýjunardómstóll HSÍ hefur komist að þeirri niðurstöðu að endurtaka þurfi viðureign Stjörnunnar og KA/Þórs í Olísdeild kvenna í handbolta. Úrslit leiksins hafa verið gerð ómerk en hann fór fram 13. febrúar. Mark sem Stjarnan skoraði í leiknum í stöðunni var ekki fært til bókar en KA/Þór vann einmitt með einu marki. Í dómnum segir að það sé á valdi HSÍ að leiðrétta slík augljós og óumdeild mistök við framkvæmd leiks.
Manchester United komst í gærkvöld í 8-liða úrslit Evrópudeildarinnar í fótbolta eftir 1-0 sigur á AC Milan á útivelli. Paul Pogba skoraði fyrir Manchester snemma í seinni hálfleik eftir að hafa komið inná sem varamaður. United vann því samanlagt 2-1 og fer áfram. Nú í hádeginu var dregið í 8-liða úrslit keppninnar en United mætir Granada frá Spáni. Arsenal og Slavia Prag mætast. Þá var einnig dregið í 8-liða úrslit Meistaradeildar Evrópu hjá körlunum í morgun. Þar eigast við Real Madrid og Liverpool, PSG og Bayern München, Chelsea og Porto og Manchester City og Dortmund.
Fjórir leikmenn ítalska úrvalsdeildarliðsins Inter hafa greinst með Covid-19 veiruna. Leik liðsins gegn Sassuolo sem átti að vera á morgun hefur verið frestað og þá hefur leikmönnum Inter verið bannað að ferðast í landsliðsverkefni í undankeppni HM.
Ísland og Norður-Makedónía eigast við í forkeppni HM kvenna í handbolta í Skopje í dag. Riðill Íslands í forkeppninni verður kláraður á næstu þremur dögum í Norður-Makedóníu.
Tvö efstu liðin úr riðlinum komast áfram í umspil um sæti á HM á Spáni í desember. Ásamt Íslandi og Norður-Makedóníu eru Litháen og Grikklandi í riðlinum. Flautað verður til leiks klukkan 16:00 í Skopje í dag en leikurinn verður sýndur beint á ruv.is.
Íslenska kvennalandsliðið í handbolta hefur leik í forkeppni HM í handbolta í Norður-Makedóníu í dag og Valsmenn unnu sinn þriðja leik í röð í úrvalsdeild karla í körfubolta í gærkvöld. 